b'\n_START_ARTICLE_\nNicolae Ceau\xc8\x99escu\n_START_SECTION_\nUran alku\n_START_PARAGRAPH_\nNicolae Ceau\xc8\x99escu syntyi Scornice\xc8\x99tissa Olteniassa. Kymmenlapsinen lapsuudenkoti oli k\xc3\xb6yh\xc3\xa4. 11-vuotias Ceau\xc8\x99escu pakeni vuonna 1929 alkoholisoitunutta is\xc3\xa4\xc3\xa4ns\xc3\xa4 Bukarestiin suutarin oppipojaksi. Bukarestissa h\xc3\xa4n asui sisarensa luona. Suutarimestari oli aktiivinen kommunisti, ja juuri h\xc3\xa4nelt\xc3\xa4 nuori Nicolae sai ensimm\xc3\xa4iset poliittiset oppinsa._NEWLINE_Vuoden 1932 alkupuolella h\xc3\xa4n liittyi laittoman Romanian kommunistipuolueen j\xc3\xa4seneksi ja joutui seuraavana vuonna vankilaan syytettyn\xc3\xa4 lakon agitoinnista. Seuraavan kerran h\xc3\xa4n joutui vankilaan vuonna 1934 ker\xc3\xa4tty\xc3\xa4\xc3\xa4n nimi\xc3\xa4 rautatiety\xc3\xb6l\xc3\xa4isten oikeudenk\xc3\xa4ynti\xc3\xa4 vastaan. Viel\xc3\xa4 kahden pid\xc3\xa4tyksen j\xc3\xa4lkeen poliisi luokitteli h\xc3\xa4net vaaralliseksi kommunistiagitaattoriksi ja kommunistisen ja fasismin vastaisen propagandan levitt\xc3\xa4j\xc3\xa4ksi. H\xc3\xa4n joutui uudelleen vankilaan vuonna 1936 fasismia vastustavasta toiminnasta._NEWLINE_Vankila-aikana Ceau\xc8\x99escu kohtasi tulevan vaimonsa Elenan ja T\xc3\xa2rgu Jiun vankileirill\xc3\xa4 Romanian tulevan kommunistijohtajan Gheorghe Gheorghiu-Dejin. Toisen maailmansodan j\xc3\xa4lkeen Romania j\xc3\xa4i Neuvostoliiton vaikutuspiiriin, ja tuolloin Ceau\xc8\x99escu toimi kommunistisen puolueen nuorisoliiton sihteerin\xc3\xa4. Nicolae ja Elena avioituivat 1946. Kun kommunistit ottivat vallan Romaniassa vuonna 1947, Ceau\xc8\x99escusta tuli Romanian maatalousministeri ja my\xc3\xb6hemmin puolustusministeri. Vuonna 1952 Gheorghiu-Dej nosti h\xc3\xa4net keskuskomiteaan, kun Ana Paukerin moskovanmielinen ryhm\xc3\xa4 oli puhdistettu puolueesta. Vuonna 1954 h\xc3\xa4nest\xc3\xa4 tuli politbyroon t\xc3\xa4ysj\xc3\xa4sen ja viimein puolueen toiseksi korkein johtaja.\n_START_SECTION_\nHallituskausi\n_START_PARAGRAPH_\nCeau\xc8\x99escusta tuli kommunistisen puolueen p\xc3\xa4\xc3\xa4sihteeri maaliskuussa 1965, kolme p\xc3\xa4iv\xc3\xa4\xc3\xa4 Gheorghiu-Dej\'n kuoleman j\xc3\xa4lkeen. Vuonna 1967 Ceau\xc8\x99escu nimitettiin hallituksen johtoon. Vuonna 1974 h\xc3\xa4net valittiin vastaperustettuun presidentin virkaan, ja n\xc3\xa4in h\xc3\xa4nen valtansa vahvistui entisest\xc3\xa4\xc3\xa4n._NEWLINE_Ceau\xc8\x99escu oli aluksi hyvin suosittu henkil\xc3\xb6 kotimaassaan ja ulkomailla, koska h\xc3\xa4n vastusti Neuvostoliiton ylivaltaa. H\xc3\xa4n lopetti Romanian aktiivisen osallistumisen Varsovan liitossa, joskin Romania pysyi aina sen j\xc3\xa4senen\xc3\xa4, ja kielt\xc3\xa4ytyi muun muassa osallistumasta T\xc5\xa1ekkoslovakian miehitykseen. Romania oli ensimm\xc3\xa4inen it\xc3\xa4blokin maa, joka solmi suhteet Euroopan neuvostoon ja Kiinan ja Jugoslavian ohella ainoa kommunistimaa, joka osallistui vuoden 1984 Los Angelesin kes\xc3\xa4olympialaisiin. Ceau\xc8\x99escu ei kuitenkaan tehnyt liberaaleja uudistuksia vaan jatkoi jo Gheorghiu-Dej\'n aloittamaa stalinistista tiet\xc3\xa4. Salainen poliisi Securitate valvoi tiukasti kansaa ja tiedotusv\xc3\xa4lineit\xc3\xa4, eik\xc3\xa4 hallinto suvainnut oppositiota. _NEWLINE_Ceau\xc8\x99escu teki 1971 valtiovierailut Kiinaan ja Pohjois-Koreaan, joissa h\xc3\xa4n kiinnostui Kiinan kulttuurivallankumouksen ja Pohjois-Koreassa toteutetun ohjelman kaltaisesta valtion t\xc3\xa4ydellisest\xc3\xa4 uudelleenrakentamisesta. 6. hein\xc3\xa4kuuta 1971 h\xc3\xa4n piti puheen joka tunnetaan hein\xc3\xa4kuun teesein\xc3\xa4 (romaniaksi Tezele din iulie). Puheeseensa h\xc3\xa4n oli saanut vaikutteita maolaisuudesta, ja t\xc3\xa4st\xc3\xa4 alkoi uusstalinistinen "minikulttuurivallankumous". Se merkitsi muun muassa paluuta sosialistisen realismin tapaan asettaa kirjallisuudelle ideologinen perusta. Ceau\xc8\x99escu alkoi my\xc3\xb6s j\xc3\xa4ljitell\xc3\xa4 Pohjois-Korean juche-aatetta. Aatetta k\xc3\xa4sittelevi\xc3\xa4 korealaisia kirjoja k\xc3\xa4\xc3\xa4nnettiin romaniaksi ja levitettiin maassa laajalle._NEWLINE_Ceau\xc8\x99escu aloitti 1974 systematisoinniksi kutsutun ohjelman, jonka tavoitteena oli "monipuolisesti kehittynyt sosialistinen yhteiskunta". Purkaminen, uudelleenasutus ja rakentaminen alkoivat maaseudulta, mutta huipentuivat yritykseen uudelleenrakentaa p\xc3\xa4\xc3\xa4kaupunki. Yli viidennes Bukarestin keskustasta h\xc3\xa4vitettiin 1980-luvulla, mukana lukemattomia kaupungin kulttuurihistoriallisesti merkitt\xc3\xa4vi\xc3\xa4 rakennuksia. Tilalle rakennettiin muun muassa Kansan palatsi, maailman toiseksi suurin rakennus Pentagonin j\xc3\xa4lkeen. Ceau\xc8\x99escu suunnitteli my\xc3\xb6s monien kylien h\xc3\xa4vitt\xc3\xa4mist\xc3\xa4 ja v\xc3\xa4est\xc3\xb6n siirt\xc3\xa4mist\xc3\xa4 kaupunkil\xc3\xa4hi\xc3\xb6ihin osana urbanisaation ja teollistamisen ohjelmia. Niin kutsuttu yst\xc3\xa4vyyskaupunkij\xc3\xa4rjestelm\xc3\xa4, jolla luotiin suhteita Romanian ja Euroopan maiden kuntien v\xc3\xa4lille, saattoi osaltaan olla est\xc3\xa4m\xc3\xa4ss\xc3\xa4 n\xc3\xa4it\xc3\xa4 suunnitelma._NEWLINE_Maassa s\xc3\xa4ilyi kaikesta huolimatta hyv\xc3\xa4 kouluj\xc3\xa4rjestelm\xc3\xa4 ja jonkin aikaa viel\xc3\xa4 yleisesti hyv\xc3\xa4 terveydenhoito. Kaikki teollistamisprojektit eiv\xc3\xa4t ep\xc3\xa4onnistuneet: Ceau\xc8\x99escun aikana Romaniassa oli suhteellisen toimiva energiantuotanto ja -siirtoj\xc3\xa4rjestelm\xc3\xa4 ja Bukarestissa toimiva metro.\n_START_SECTION_\nPerhelains\xc3\xa4\xc3\xa4d\xc3\xa4nt\xc3\xb6\n_START_PARAGRAPH_\nVuonna 1966 s\xc3\xa4\xc3\xa4dettiin ehk\xc3\xa4isy\xc3\xa4 ja aborttia rajoittava asetus ja muita lakeja, joiden tavoitteena oli nostaa syntyvyytt\xc3\xa4. N\xc3\xa4ihin kuului lapsettomien yli 25-vuotiaiden korkea verotus. Abortti sallittiin ainoastaan naisen ollessa i\xc3\xa4lt\xc3\xa4\xc3\xa4n yli 45-vuotias (my\xc3\xb6hemmin tilap\xc3\xa4isesti raja laskettiin 40 vuoteen) tai jo ennest\xc3\xa4\xc3\xa4n nelj\xc3\xa4n lapsen \xc3\xa4iti. V\xc3\xa4hint\xc3\xa4\xc3\xa4n viiden lapsen \xc3\xa4idit saivat huomattavia etuja, ja kymmenen lapsen \xc3\xa4idit julistettiin "sankari\xc3\xa4ideiksi" ja palkittiin muun muassa kultamitalilla, autolla ja oikeudella k\xc3\xa4ytt\xc3\xa4\xc3\xa4 junia ilmaiseksi. _NEWLINE_My\xc3\xb6s avioliittolains\xc3\xa4\xc3\xa4d\xc3\xa4nt\xc3\xb6\xc3\xa4 kiristettiin ja avioero sallittiin vain poikkeustapauksissa. 1960-luvun lopulta alkaen v\xc3\xa4kiluku alkoi kasvaa, mik\xc3\xa4 aiheutti k\xc3\xb6yhyytt\xc3\xa4 ja asunnottomuuden lis\xc3\xa4\xc3\xa4ntymist\xc3\xa4. Lasten hylk\xc3\xa4\xc3\xa4misen vuoksi orpojen m\xc3\xa4\xc3\xa4r\xc3\xa4 lis\xc3\xa4\xc3\xa4ntyi ja 1980-luvun lopulla puhkesi vakava lasten AIDS-epidemia. HI-viruksen on arveltu levinneen ravitsemustason parantamiseksi annetuista valvomattomista verensiirroista ja steriloimattomista neuloista.\n_START_SECTION_\nUlkomaanvelka ja romanialaisten elintaso\n_START_PARAGRAPH_\nCeau\xc8\x99escun riippumattomuus Neuvostoliitosta ja T\xc5\xa1ekkoslovakian miehityksen vastustaminen her\xc3\xa4ttiv\xc3\xa4t kiinnostusta l\xc3\xa4nsimaissa, jotka tukemalla Romaniaa lainoilla pyrkiv\xc3\xa4t saamaan eripuraa Varsovan liiton sis\xc3\xa4\xc3\xa4n. Kehitysohjelmien rahoittamiseksi Ceau\xc8\x99escu otti l\xc3\xa4nnest\xc3\xa4 suuria lainoja, mutta lopulta velat raunioittivat maan talouden. Korjatakseen tilanteen Ceau\xc8\x99escu aloitti radikaalin ohjelman velkojen  maksamiseksi. Perustuslakia muutettiin siten, ettei Romania voinut tulevaisuudessa ottaa ulkomaanvelkaa, ja p\xc3\xa4\xc3\xa4osa maan maatalous- ja teollisuustuotannosta j\xc3\xa4rjestettiin 1980-luvulla uudelleen. Seurauksen siit\xc3\xa4 ja kalliista rakennusprojekteista oli vaikea pula hy\xc3\xb6dykkeist\xc3\xa4. Palatsin ja p\xc3\xa4\xc3\xa4kaupungin keskustan uudelleenrakentamisen vuoksi marmoria ei riitt\xc3\xa4nyt hautakiviin. Velka maksettiin loppuun kes\xc3\xa4ll\xc3\xa4 1989, v\xc3\xa4h\xc3\xa4n ennen Ceau\xc8\x99escun kaatumista.\n_START_SECTION_\nElintarvikkeet\n_START_PARAGRAPH_\nHuolimatta maan tuottavasta elintarviketuotannosta jouduttiin vuonna 1984 laajamittainen elintarvikes\xc3\xa4\xc3\xa4nn\xc3\xb6stelyyn. Sen piiriin kuuluivat vuoteen 1989 asti leip\xc3\xa4, maito, voi, ruoka\xc3\xb6ljy, sokeri, sika, nauta ja kana ja paikoin jopa peruna. Elintarvikekiinti\xc3\xb6it\xc3\xa4 pienennettiin vuosittain. Suurin osa elintarvikkeista meni vientiin tavoitteena maksaa ulkomaanvelka ja ajaa eteenp\xc3\xa4in uudistusohjelmia. Kansalaisten saatavilla olleet elintarvikkeet olivat yleens\xc3\xa4 sellaisia, jotka eiv\xc3\xa4t kelvanneet vientiin. Laadukkaammat elintarvikkeet tuotettiin ainoastaan vientiin, ja romanialaiset pystyiv\xc3\xa4t ostamaan niit\xc3\xa4 vain mustasta p\xc3\xb6rssist\xc3\xa4.\n_START_SECTION_\nEnergia\n_START_PARAGRAPH_\nRomanian suuresta \xc3\xb6ljyntuotannosta huolimatta bensiini\xc3\xa4 s\xc3\xa4\xc3\xa4nn\xc3\xb6steltiin tiukasti, autoilua rajoitettiin sunnuntaisin, ja monet bussit ja taksit siirtyiv\xc3\xa4t metaanik\xc3\xa4ytt\xc3\xb6isiksi. S\xc3\xa4hk\xc3\xb6ntuotanto suunnattiin ennen muuta raskaaseen teollisuuteen, ja s\xc3\xa4hk\xc3\xb6\xc3\xa4 oli k\xc3\xa4ytett\xc3\xa4viss\xc3\xa4 korkeintaan 20 kWh yhdelle perheelle kuukaudessa (sen ylitt\xc3\xa4v\xc3\xa4\xc3\xa4 m\xc3\xa4\xc3\xa4r\xc3\xa4\xc3\xa4 verotettiin raskaasti). S\xc3\xa4hk\xc3\xb6katkot olivat s\xc3\xa4\xc3\xa4nn\xc3\xb6llisi\xc3\xa4, tyypillisesti 1\xe2\x80\x932 tuntia p\xc3\xa4iv\xc3\xa4ss\xc3\xa4. Katuvalot pidettiin yleens\xc3\xa4 sammutettuina ja televisiol\xc3\xa4hetyksi\xc3\xa4 oli kaksi tuntia p\xc3\xa4iv\xc3\xa4ss\xc3\xa4. Kaasun- ja l\xc3\xa4mm\xc3\xb6njakelussa oli katkoja. Vuoden 1988 asetuksella m\xc3\xa4\xc3\xa4r\xc3\xa4ttiin, ett\xc3\xa4 julkisten rakennusten l\xc3\xa4mp\xc3\xb6tila sai olla talvisin korkeintaan 16 celsiusastetta, tietyiss\xc3\xa4 rakennuksissa, kuten tehtaissa, korkeintaan 14 astetta. Kauppojen piti s\xc3\xa4hk\xc3\xb6n s\xc3\xa4\xc3\xa4st\xc3\xa4miseksi sulkea ovensa viimeist\xc3\xa4\xc3\xa4n klo 17.30. Muodostui laajat mustan p\xc3\xb6rssin markkinat, jonka valuuttana k\xc3\xa4ytettiin muun muassa Kent-savukkeita. Niill\xc3\xa4 ostettiin kaikkea ruoasta vaatteisiin ja l\xc3\xa4\xc3\xa4kkeisiin. Terveydenhoidon taso laski selv\xc3\xa4sti, kun l\xc3\xa4\xc3\xa4kkeit\xc3\xa4 ei en\xc3\xa4\xc3\xa4 tuotu. Elinajanodote laski Euroopan matalimmaksi, ja lapsikuolleisuus nousi 83 lapseen tuhannesta, kun L\xc3\xa4nsi-Euroopassa vastaava oli alle 10 tuhannesta.\n_START_SECTION_\nTeollisuustuotanto ja kasvanut valvonta\n_START_PARAGRAPH_\nRomania panosti raskaaseen teollisuuteen, mutta kevyempi teollisuus oli pahoin alimitoitettua. Romanialaisten piti jonottaa pesukonetta kolme vuotta, v\xc3\xa4ritelevisiota 2\xe2\x80\x933 vuotta ja autoa 7\xe2\x80\x9310 vuotta. Tuotteet olivat teknisesti vanhentuneita. Puhelinverkko oli yksi Euroopan huonoimmin toimivista, ja 23 miljoonaan asukkaan Romaniassa oli vuonna 1989 ainoastaan 700 000 puhelinliittym\xc3\xa4\xc3\xa4. Televisiol\xc3\xa4hetyksi\xc3\xa4 oli vain kaksi tuntia p\xc3\xa4iv\xc3\xa4ss\xc3\xa4, ja nekin koostuivat poliittisesta propagandasta. Romanialaiset pyrkiv\xc3\xa4tkin katsomaan naapurimaiden televisiol\xc3\xa4hetyksi\xc3\xa4 laittomilla antenneilla ja pienoissatelliittiantenneilla._NEWLINE_Kauden ongelmana olivat my\xc3\xb6s ymp\xc3\xa4rist\xc3\xb6tuhot, jotka olivat It\xc3\xa4-Euroopan kommunistimaidenkin mittapuulla harvinaisen vakavat. Esimerkkein\xc3\xa4 ovat Copsa Mican kaupunki hiilivoimaloineen, joka 1980-luvun satelliittikuvissa oli paksun mustan pilven peitossa, ja vuoden 1989 suunnitelma kuivattaa Tonavan ainutlaatuinen suistoalue (nykyinen Unescon maailmanperint\xc3\xb6kohde) maatalousmaaksi._NEWLINE_Valvonta k\xc3\xa4vi yh\xc3\xa4 tiukemmaksi, ja maahan rakennettiin It\xc3\xa4-Saksan tyyppinen puhelinkuunteluj\xc3\xa4rjestelm\xc3\xa4. Securitate v\xc3\xa4rv\xc3\xa4si lis\xc3\xa4\xc3\xa4 ilmiantajia, laajensi sensuuria ja piti rekisteri\xc3\xa4 koko v\xc3\xa4est\xc3\xb6st\xc3\xa4. Kun 1980-luvun alussa tietoja Securitatelle antoi joka kolmaskymmenes romanialainen. vuonna 1989 Securitaten toimia tutkineen komitean mukaan joka kolmas romanialainen oli Securitaten ilmiantaja.\n_START_SECTION_\nSyrj\xc3\xa4ytt\xc3\xa4minen\n_START_PARAGRAPH_\nToisin kuin Neuvostoliitossa, Romaniassa ei syntynyt suurta, etuoikeutettua puolue-eliitti\xc3\xa4. Ceau\xc8\x99escun suvun ulkopuolisia puoluevirkailijoita kierr\xc3\xa4tettiin teht\xc3\xa4v\xc3\xa4st\xc3\xa4 ja paikasta toiseen, jotta valtaklikkej\xc3\xa4 ei syntyisi. T\xc3\xa4m\xc3\xa4 ehk\xc3\xa4isi Gorbat\xc5\xa1ov-tyyppisen uudistuspolitiikan syntymisen. Toisin kuin Puolassa, Ceau\xc8\x99escun hallinto reagoi lakkoihin pelk\xc3\xa4st\xc3\xa4\xc3\xa4n kirist\xc3\xa4m\xc3\xa4ll\xc3\xa4 valvontaa. Politiikasta varoittavia kohdeltiin rikollisina. Romania oli viimeisi\xc3\xa4 kaatuneita Euroopan kommunistihallintoja, ja sen kaatuminen oli siihen saakka v\xc3\xa4kivaltaisin. _NEWLINE_Romanian vallankumouksena tunnetut protestit ja mellakat alkoivat Timi\xc8\x99oarassa 17. joulukuuta 1989. Sotilaat avasivat tulen protestoijia kohtaan ja surmasivat noin sata ihmist\xc3\xa4. Iranin vierailunsa keskeytt\xc3\xa4nyt Ceau\xc8\x99escu piti 20. joulukuuta televisiopuheen, jossa h\xc3\xa4n tuomitsi Timi\xc8\x99oaran tapahtumat ja sanoi niit\xc3\xa4 ulkovaltojen tiedustelupalveluiden j\xc3\xa4rjest\xc3\xa4miksi. Timi\xc8\x99oaran kansannousu levisi Sibiuun, Bukarestiin ja muualle. Lopulta v\xc3\xa4kijoukon vallatessa hallintorakennusta Ceau\xc8\x99escu joutui pakenemaan helikopterilla. H\xc3\xa4n p\xc3\xa4\xc3\xa4tyi T\xc3\xa2rgovi\xc8\x99teen, jossa h\xc3\xa4net tuomittiin vaimoineen sotaoikeudessa kuolemaan rikoksista valtiota vastaan, kansanmurhasta ja maan talouden vaarantamisesta ja heid\xc3\xa4t teloitettiin._NEWLINE_Ruumiit haudattiin Ghencean sotilashautausmaalle Bukarestiin salaa y\xc3\xb6ll\xc3\xa4, ja haudoille pystytettiin ristit v\xc3\xa4\xc3\xa4rill\xc3\xa4 nimill\xc3\xa4. Ceau\xc8\x99escun sukulaiset ovat kuitenkin ep\xc3\xa4illeet, ett\xc3\xa4 ruumiit on haudattu muualle. 21. hein\xc3\xa4kuuta 2010 ruumiit kaivettiin yl\xc3\xb6s DNA-testej\xc3\xa4 varten. DNA-testit osoittivat my\xc3\xb6hemmin, ett\xc3\xa4 vainajat todella olivat Ceau\xc8\x99escut._NEWLINE_Ceau\xc8\x99escun entinen hallintopalatsi avattiin yleis\xc3\xb6lle maaliskuussa 2016.'